b'\n_START_ARTICLE_\nHupfeld AG\n_START_PARAGRAPH_\nLudwig Hupfeld AG var et firma som ble etablert i 1892 av Ludwig Hupfeld (26. nov 1864 \xe2\x80\x93 8. okt 1949), tysk musikkinstrumentmaker og industrimann fra Maberzell (i dag Fulda i Hessen), Tyskland. Firmaet stod sentralt i produksjon av mekaniske musikkinstrumenter og pianoruller i f\xc3\xb8rste halvdel av 1900-tallet._NEWLINE_Etter studier i K\xc3\xb6ln overtok Hupfeld i 1892 musikkhandelsfirmaet J. M. Grob & Co i bydelen Eutritzsch i Leipzig . Det var opprinnelig en musikkbutikk og produsent av mekaniske instrumenter. Firmaet endret navn til Hupfeld Musikinstrumentenwerke og i 1904 til Ludwig Hupfeld AG. I 1911 flyttet Hupfeld AG til en ny stor fabrikk i B\xc3\xb6hlitz-Ehrenberg, Leipzig. Over tid ekspanderte firmaet med filialer i en rekke land og med salg utenfor Europa til blant annet Indonesia og Egypt._NEWLINE_P\xc3\xa5 1892-tallet handlet Hupfeld med platespilled\xc3\xa5ser og andre mekaniske instrumenter. I 1901\xe2\x80\x931902 ble instrumentet Phonola presentert. Det var en pneumatisk drevet, automatisk mekanikk, enten montert inn i et piano, eller et kabinett med mekaniske fingrer, en pianospiller, som ble plassert foran et piano eller en flygel. Musikken var programmert ved \xc3\xa5 lage hull i papirruller som ble avlest inne i mekanikken og overf\xc3\xb8rt til pianoets hammere. Ved \xc3\xa5 tr\xc3\xb8 p\xc3\xa5 to pedaler ble pneumatikken og rullene drevet fremover. Gr\xc3\xb8ndahl Flygel- og Pianolager annonserte instrumentet i norske aviser i tidlig p\xc3\xa5 1900-tallet. Noe senere ble Phonolist lansert, en elektrisk variant av Phonola, og deretter modellene DEA og Triphonola med kvaliteter for dynamisk gjengivelse av musikken. Hupfeld samarbeidet b\xc3\xa5de med pianomakerne R\xc3\xb6nisch og Bl\xc3\xbcthner._NEWLINE_Til Hupfelds studio i Leipzig kom fremst\xc3\xa5ende pianister og komponister for \xc2\xabspille inn\xc2\xbb sin musikk; egentlig ved \xc3\xa5 fremf\xc3\xb8re musikken et spesiallaget piano som registrerte toner og dynamikk, oftest med hjelp av assistenter som parallelt noterte dynamikk, tempoendringer etc. Det ble ogs\xc3\xa5 brukt fonograf- eller grammofonopptak for \xc3\xa5 kunne redigere master-rullene i ettertid. Edvard Grieg var der i 1906, og det finnes fremdeles noen opptak av ham._NEWLINE_I Europa ble \xc2\xabphonola\xc2\xbb tildlig p\xc3\xa5 1900-tallet et begrep som omfattet alle selvspillende pianoer. I USA dekker \xc2\xabpianola\xc2\xbb fortsatt den samme.'